ചെന്നിത്തലയ്ക്കെതിരേ കോണ്ഗ്രസ് സൈബര് ഗ്രൂപ്പ് തിരുവനന്തപുരം: ഡിസിസി പുനഃസംഘടനയുമായി ബന്ധപ്പെട്ടുള്ള തര്ക്കങ്ങള് സൈബര് പോരിലേക്ക്. മുന് പ്രതിപക്ഷ നേതാവ് രമേശ് ചെന്നിത്തലയ്ക്കും മകനുമെതിരേ രൂക്ഷ വിമര്ശനവുമായി കോണ്ഗ്രസിന്റെ ഓഫീഷ്യല് സൈബര് ഗ്രൂപ്പ് രംഗത്തെത്തി. കഴിഞ്ഞദിവസം ആര്സി ബ്രിഡേഗ് എന്ന പേരില് രമേശ് ചെന്നിത്തലയെ പിന്തുണയ്ക്കുന്നവരുടേതെന്ന് അവകാശപ്പെടുന്ന വാട്സ് ആപ് ഗ്രൂപ്പിന്റെ പ്രതികരണങ്ങള്ക്ക് മറുപടിയുമായി ഇന്നലെ കോണ്ഗ്രസ് സൈബര് ടീം ഒഫീഷ്യല് ഫേസ്ബുക്ക് പേജിലൂടെ യാണു രംഗത്തുവന്നത്. പ്രിയ ചെന്നിത്തല സാറും മകന് രോഹിത് ചെന്നിത്തലയും കേരളത്തിലെ കോണ്ഗ്രസ് പ്രവര്ത്തകരോട് മാപ്പുപറഞ്ഞ് രാജി വച്ച് പുറത്ത് പോകണമെന്നാണ് കോണ്ഗ്രസിന്റെ ഒഫീഷ്യല് സൈബര് ഗ്രൂപ്പ് എന്ന് അവകാശപ്പെടുന്ന പേജില് പറയുന്നത്. നിങ്ങള് ശവമടക്കു നടത്തിയ കോണ്ഗ്രസ് പാര്ട്ടി അതിജീവനത്തിനായി ശ്രമിച്ച് പുനര്ജനിച്ചു വരുന്പോള് നിങ്ങള് അടങ്ങാത്ത പകയോടെ നാറിയ കളികളുമായി സജീവമായി രംഗത്തുറഞ്ഞാടുകയാണ്. പാര്ട്ടിയെ പുനരുജ്ജീവിപ്പിക്കാന് താങ്ങാകേണ്ട നിങ്ങള് എന്താണ് കാട്ടുന്നത്. ഇനിയെങ്കിലും നശിപ്പിക്കരുത്. മാന്യമായി രാജിവച്ചു പുറത്തു പോകുക. കോണ്ഗ്രസില് സൈബര് പോര് രൂക്ഷമാകുന്നതിനിടയില് ഡിസിസി പ്രസിഡന്റുമാരുടെ പട്ടിക വേഗം പ്രഖ്യാപിച്ചു പ്രശ്നം പരിഹരിക്കുന്നതിനായി കെപിസിസി പ്രസിഡന്റ് കെ. സുധാകരന് ഇന്നലെ ഉച്ചയോടെ ഡല്ഹിക്കു പോയി. കഴിഞ്ഞ രണ്ടു ദിവസങ്ങളിലായി നടത്തിയ ചര്ച്ചയുടെ അടിസ്ഥാനത്തില് തയാറാക്കിയ അന്തിമ പട്ടികയുമായാണ് അദ്ദേഹം ഡല്ഹിക്കു പോയത്. ചില ജില്ലകളിലൊഴികെ മറ്റിടങ്ങളിലെല്ലാം ഒറ്റപ്പേരില് എത്തിയിട്ടുണ്ടെന്നാണു വിവരം. ഡിസിസി പ്രസിഡന്റുമാരുടെ പട്ടിക പുറത്തു വന്നാല്, സ്ഥാന മോഹികളുടെ ഫാന്സിനെ ഇളക്കിവിടണമെന്നും ഉമ്മന് ചാണ്ടിയുടെ സാമൂഹിക മാധ്യമ ഗ്രൂപ്പ് കൈകാര്യം ചെയ്യുന്നവരെയും ഒപ്പം കൂട്ടണമെന്നും ആര്സി ബ്രിഗേഡിന്റെ വാട്സ് ആപ് ഗ്രൂപ്പില് പറഞ്ഞിരുന്നു. രമേശ് ചെന്നിത്തലയെ പുതിയ ഗ്രൂപ്പുകാര് മനഃപൂര്വ്വം ആക്രമിക്കുന്നുവെന്ന് വരുത്തിത്തീര്ക്കണമെന്നും ഇതില് പറഞ്ഞിരുന്നു. ഇതു വിവാദമായതോടെ തനിക്ക് വാട്സ് ആപ് ഗ്രൂപ്പുമായി ബന്ധമില്ലെന്നു രമേശ് ചെന്നിത്തല അറിയിച്ചിരുന്നു.